রবিবার সকাল থেকে শহরে হালকা ঠান্ডার আমেজ। ফলে শীতের শেষবেলায় রবিবার কাছাকাছি আউটিংয়ে বেরিয়ে পড়তেই পারেন। যদিও আবহাওয়া অফিসের পূর্বাভাস অনুযায়ী, তাপমাত্রা খুব বেশি নামার সম্ভাবনা নেই। শনিবার শহরের সর্বনিম্ন তাপমাত্রা ছিল ১৬ ডিগ্রি সেলসিয়াস। রবিবার বরং তা সামান্য বেড়ে ১৭ ডিগ্রি হতে পারে। দিনের তুলনায় সন্ধ্যের পরে তাপমাত্রা বেশ কিছুটা নামছে। 
শরীর সুস্থ রাখতে এই হালকা ঠান্ডাকেও উপেক্ষা না করার পরামর্শই দিচ্ছেন চিকিৎসকেরা। শীত বিদায়ের মুখে অবশ্য সোমবার কলকাতা-সহ দক্ষিণবঙ্গের জেলাগুলিতে অল্প বৃষ্টি অথবা বজ্রবিদ্যুৎ-সহ ঝড়ের পূর্বাভাস দিয়েছে আলিপুর আবহাওয়া দফতর। যদিও বৃষ্টির পরেও শীত ঘুরে দাঁড়াবে কি না তা নিয়ে সংশয় থাকছেই।